《鲍参军戎行》
明代·郑学醇

烽火起边亭，赤书飞汉京。良家微六郡，选骑出幽并。

穷秋塞草绝，杀气正凭陵。令严畏失道，刁斗昼夜惊。

风云布奇阵，追逐纵游兵。一战谷蠡馘，再战骨都平。

三战单于获，长驱幕北庭。洗兵临瀚海，登封侈汉铭。

请缨酬素志，爵赏讵为荣。但令麟阁上，千载垂雄名。

作者简介：广东顺德人，字承孟。隆庆元年举人。任武缘知县。有《句漏集》。